钦定古今图书集成/理学汇编/学行典/第113卷 > 兴学会约 > 《清心亭记》宋·曾巩
## 钦定古今图书集成/理学汇编/学行典/第113卷 > 兴学会约 > 《清心亭记》宋·曾巩

“夫人之所以神明其德，与天地同其变化者，夫岂远
哉？生于心而已矣。若夫极天下之知以穷天下之理，
于天性之在我者能尽之，命之在彼者能安之，则万
物自外至者安能累我哉？”此君子之所以虚其心也。
万物不能累我矣，而应乎万物，与民同其吉凶者，亦
未尝废也，于是有法诫之设，邪僻之防，此君子之所
以齐其心也。虚其心者，极乎精微，所以入神也；齐其
心者，由乎《中庸》，所以致用也。然则君子之欲修其身、
治其家国天下者可知矣。今梅君之为是亭曰：“不敢
以为游观之美。”盖所以推本为治之意，而且将清心
于此，其所存者，亦可谓能知其要矣。乃为之记。